Predkladacia správa

Ministerstvo vnútra Slovenskej republiky predkladá na rokovanie Legislatívnej rady vlády Slovenskej republiky návrh zákona, ktorým sa mení a dopĺňa zákon č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov. Návrh zákona sa predkladá ako iniciatívny materiál. 

Cieľom predkladaného návrhu zákona je na rok 2018 taxatívne ustanoviť pevnú sumu zvýšenia dôchodkových dávok z výsluhového zabezpečenia. Navrhuje sa aj vypustenie ustanovení zákona vo vzťahu ku kúpeľnej starostlivosti, ktoré sa ukázali ako nevyhovujúce, resp. obmedzujúce vo vzťahu k predmetnej službe sociálneho zabezpečenia. 

Predkladaný návrh zákona má, tak ako to vyplýva z doložky vybraných vplyvov, negatívny vplyv na rozpočet verejnej správy, má pozitívne sociálne vplyvy, nemá vplyv na podnikateľské prostredie, životné prostredie, informatizáciu spoločnosti ani na služby verejnej správy pre občana. 

Návrh zákona nebol predmetom vnútrokomunitárneho pripomienkového konania.
            
Návrh zákona má nadobudnúť účinnosť 30. júna 2018 a to z dôvodu, že dátum účinnosti sa viaže na valorizáciu dávok výsluhového zabezpečenia priznaných a vyplácaných do 30. júna 2018, ku ktorej sa pristúpi 1. júla 2018.

Návrh zákona bol v dňoch 4. – 11. apríla 2018 predmetom skráteného medzirezortného pripomienkového konania, dôvodom ktorého bola potreba nadobudnutia účinnosti návrhu zákona 30. júna 2018.